ചെന്നൈ സൂപ്പർ കിംഗ്സിന് ഇന്ന് പൂനെയിൽ ആദ്യ ഹോം മത്സരം . രാത്രി എട്ടിന് നടക്കുന്ന കളിയിൽ രാജസ്ഥാൻ റോയൽസ് ആണ് എതിരാളികൾ . പരിക്കേറ്റ ചെന്നൈ നായകൻ എംഎസ് ധോണി കളിക്കുമെന്നാണ് പരിശീലകൻ ഹസി നൽകുന്ന സൂചനകൾ . ചെന്നൈ സൂപ്പർ കിംഗ്സിന് മൂന്ന് കളിയിൽ രണ്ട് ജയമാണുള്ളത് . അതേസമയം നാല് കളിയിൽ രണ്ട് ജയവുമായാണ് രാജസ്ഥാൻ റോയൽസ് അങ്കത്തിനിറങ്ങുക . കഴിഞ്ഞ മത്സരങ്ങളിൽ ഇരുടീമുകളും പരാജയമറിഞ്ഞിരുന്നു . അതിനാൽ വിജയവഴിയിൽ തിരിച്ചെത്തുകയാണ് ഇരുകൂട്ടരും ലക്ഷ്യമിടുന്നത് . കൂറ്റനടികൾക്ക് അവസാന ഓവറുകൾ വരെ കാത്തിരിക്കുന്ന പതിവ് സൂപ്പർ കിംഗ്സിന് തിരിച്ചടിയായേക്കും . റെയ്നയുടെ പരിക്ക് ഭേദമായത് ചെന്നൈയ്ക്ക് ആശ്വാസം നൽകുന്നു . ഓപ്പണിംഗിൽ വിജയ്ക്ക് പകരം റായിഡുവിനും ഷെയ്ൻ വാട്സണിന് പകരം ഫാഫ് ഡുപ്ലെസിക്കും അവസരം നൽകുന്നതും ചെന്നൈ പരിഗണിച്ചേക്കും . അഴിച്ചുപണികൾക്ക് മുതിരാതെ നാല് മത്സരം കളിച്ച റോയൽസ് ഇന്ന് ടീമിൽ മാറ്റം വരുത്താൻ സാധ്യതയുണ്ട് . ജോസ് ബട്ലറിനോ ഡാർസി ഷോർട്ടിനോ പകരം ഇന്ത്യക്കെതിരായ പരമ്പരയിൽ തിളങ്ങിയ ദക്ഷിണാഫ്രിക്കൻ വിക്കറ്റ് കീപ്പർ ബാറ്റ്സ്മാൻ ക്ലാസ്സന് അവസരം ലഭിച്ചേക്കും . സഞ്ജു സാംസൺ ആദ്യ മൂന്ന് മത്സരങ്ങളിലെ ഫോമിലേക്ക് തിരിച്ചെത്തുമെന്നാണ് പ്രതീക്ഷ . ഇതുവരെയുള്ള 17 മത്സരങ്ങളിൽ ചെന്നൈക്ക് പതിനൊന്നും രാജസ്ഥാന് ആറും ജയങ്ങളാണുള്ളത് .